100% Bilaash, 100% Xalaal, 100% Soomaali. 


Tarjumaaddii: Maxamuud Maxamed Cabdi (1985) iyo kuwo kale. 

Farsamadii, dib-u-qoristii iyo habeyntii: Eng S Jama. 

Fadlan, ogow tafeiirkani waa taijumaad guud, si ardeyda iwmay u fahmaan macnaha Quraanka Kariimka ah. 

Wixii faah-faahin dlieeraad ah, sharraxaad badan amafaallo gaar ah u sii baahan, fadlan, la kaasho 
khubamda/culimada tafsiirka Quraanka ku takhasustay. 

_ *** _ 

066 : Suurat At-Taxriim 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Nebiyoow maxaad u xarrimi wax Eebbe kuu xalaaleeyey, si aad uraalli geliso 
haweenkaaga? Eebbe waa Dembi-dhaafe, Naxariiste ah. 

2. Eebbe waa idiin caddeeyey waxa dhaartiinnu ku xalaaloobi. Eebbena waa Gargaarihiinna, 
waana Wax-Walba-Oge, Fal-San. 

3. Ma xusuusan waqtigii Nebigu ku qarsaday haweenkiisa qaarkood hadal, markaas ay ka 
warrantay xaalkii. Eebbana uu Nebiga u daahiriyey. Markaas Nebigu uu ogeysiiyey qaarkiis 
(haweeneydii), qaarna uu ka dhaafay. Markuu u warramay ay tidhi: "Yaa kuu sheegay 
xaalkan?" Kuna yidhi: "Waxaa ii warramay Eebbaha Wax-Walba-Oge ah, ee Yaqaanna". 

4. Haddaad Eebbe u noqotaan, inkastoo qalbigiinnu iishay, Eebbe wuu idiin dhaafi. 
Haddaadse isukaalmaysataanNebiga (dhibkiisa) waxaa u gargaari Eebbe, Jibriil iyo kuwa 
suubbanee Muu'miniinta ah. Malaa'iigta (kalena) markaas ka dib ayey xoojin. 

5. Wuxuu Eebbe u dhow yahay, haddii uu Nebigu idin furo (haweenka Nebiga qaarkood), in 
uu idiinku beddelo kuwo (haween) idin ka kheyr roon oo ah Muslimiin, Muu'miniin ah; 
addeeca Eebbe, toobbad keena, Eebbe caabbuda, soomana - kuwo horay loo guursaday iyo 
kuwo aan hadda ka hor la guursanba leh. 

Aayadahani waxay ku soo degeen mar uu Nebigu (naxariis iyo nabadgelyo korkiis Eebbe ha yeelee) 
caano ama malab uu ka soo dhadhamiyey guri haweeneydiis. Markaas uu kuwa (haweenka) kale 
qalbigooda wax galay. 

Eebbana Isagaa wax xalaaleeya, waxna xarrima. Sidaas daraadeed, ayuu Nebiga ugu jeediyey 
arrintaas. 

Tan kale, waa in aan la isku kaaknaysan dhib iyo waxyeello ee la isku kaalmaystaa wanaag iyo samo- 
fal Eebbana waa gargaaraha Rasuulkiisa iyo Muu'miniinta. 

Masruuqna wuxuu yidhi: "Nebiga waxaa la faray inuu dhaartii ka kafaaro-guto". 

At-Taxriim (1-5). 

6. Kuwa xaqa rumeeyoow, ka dhawra naftiinna iyo ehelkiinna naar lagu shido dad iyo 
dhagax. Naartaas oo ay ka shaqeeyaan malaa'iig adag oo daran oo aan Eebbe ku caasiyeynin 
wuxuu faro, falana wixii la amro. 

7. Kuwa gaaloobayoow, ha cudur-daarannina maanta (Qiyaamaha). Waxaa uun la idinka 
abaal marin waxaad camal fali jirteen. 

8. Kuwa xaqa rumeeyoow, u toobbad keena Eebbe, toobbad san. Wuxuu Eebbe u dhow 
yahay inuu asturo xumaantiinna, idin gehyana jannooyin ay dureerayso (qulquh) dhexdooda 
webiyaal; maahnta aanuEebbe hoojineyninNebiga iyo kuwa lajooga. Nuurkooduna wuxuu 
socon hortooda iyo midigtooda, iyagoo odhan, "Eebboow noo taam yeel nuurkayaga, noona 
dembi dhaaf, Adigaa wax walba kara e". 

9. Nebiyoow la jihaad gaalada iyo munaafiqhnta, kuna adkow. Hoygooduna waa Jahannamo, 
meel loo ahaadana iyadaa u xun. 



Dadka xaqa rumeeyey waa inay ehelkooda kheyrka faraan, si ay uga nabad galaan naar dadka iyo 
dhagaxa lagu huriyo, malaa'iig daranna oo amarka Eebbe fulisaana ay ka shaqayso. Si ayna u 
noqonnin sida kuwa xaq-diidka ah ee lagu odhan: "Ha cudur daarannina maanta!" 

Waana in Eebbe toobbad dhab ah loogu toobbad keeno si uu wanaag iyo dembi-dhaaf innoogu abaal 
mariyo maalinta Nebiga iyo intii raacday Eebbe u samo fali, illeyn wax walba Isagaa kara e. Gaalada 
iyo munaafiqiintana waa in lala jihaado si jidka toosan loo tuso. 

Rasuulkana (naxariis iyo nabadgelyo Eebbe korkiisa ha yeelee) waxaa la warsaday Tawbadda 
Nasuuxa ah (toosan). Wuxuuna yidhi: "Waa in la qoomammeeyo dembiga markuu kaa dhaco. Oo aad 
markaas Eebbe dembi-dhaaf warsato (weydiisato). Oo aanad (dembiga) u noqonin". 

At-Taxriim (6-9). 

10. Eebbe wuxuu tusaale uga dhigay kuwa gaaloobay haweenkii nebi Nuux iyo nebi Luud. 
Waxaa qabey laba addoon oo Eebbe oo suubsuubban. Markaasay khiyaameeyeen nebiyadaas. 
Waxbana ugama ay tarin Eebbe agtiis. Waxaana lagu odhan labadaas haweeney: "La gala 
naarta, kuwa gelaya". 

11. Waxaa kale oo Eebbe tusaale uga dhigay kuwa rumeeyey haweeneydii Fircoon markay 
tidhi: "Eebboow guri agtaada iiga dhis, jannada dhexdeeda. Igana nabad geli Fircoon iyo 
camalkiisa. Igana nabad geli dadkaas daallimiinta ah". 

12. Maryama Bintu Cimraanna xusuusta ee is dhawrtay. Markaas malaggu jeebka ka afuufay, 
rumaysayna sharciga Eebbe iyo Kutubtiisaba. Kana mid noqotay kuwa Eebbe addeeca. 

Ruux xumaanloow ah wax uma tarto la nooli dad fiican haddii aanu wax qaadaneynin, sida haweenkii 
nebi Nuux iyo nebi Luud iyo wixii la mid ahaa. 

Sidoo kale, ruuxii wanaagsan xumaan qof kale wax ma yeesho haddii aanu ka raalli ahayn, sida 
haweeneydiiFircoon, Maryama Bintu Cimraan oo nebi Ciise hooyadiis ahayd - xaalkeeduna la yaab 
ayuu lahaa. 

Waxayse ku tuseysaa in Eebbaha Bini Aadamka abuuray uu siduu rabo wax u falo; sidaasna waa in la 
rumeeyo. 

Nebiguna (naxariis iyo nabadgelyo Eebbe korkiisa ha yeelee) wuuxuu yidhi: "Waxaa kaammil noqday 
ragga wax badan. Haweense waxaa ka kaammil noqday Aasiyadii Fircoon, Maryama Bintu Cimraan, 
iyo Khadiijo Bintu Khuweylid. Fadliga Caa'isha ee haweenkana waa sida thariidka iyo cuntada kale". 
Bukhaari iyo Muslim. 

At- Taxriim (10-12).. 

065 : Suurat Adh-Dhalaaq 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Nebiyow haddaad haweenka furaysaanciddada ku fura (daahir aan la taaban), ciddadana 
tiriya. Eebbana ka dhawrsada. Hana ka bixinnina (saarina) guryahooda (ay joogeen marka la 
furayey). Iyaguna yaanay ka bixin (yaanay ka tegin) inay xumaan cad la yimaaddaan 
mooyee. Taasi waa xuduuddii Eebbe. Ruuxii ka tallaaba xuduudda Eebbena naftiisa ayuu 
dulmiyey. Ma ogidin, wuxuu Eebbe u dhow yahay inuu ka dib xaal keeno, (jaceyl isku 
noqosho). 

2. Markay ciddada dhamaadkeeda (ku dhowaadaan) si ftican u haysta, ama si ftican u faaruqa 
(fura). Dad caaddiliin ah oo idin ka mid ahna marag uga dhiga, maraggana ha u guteen Eebbe 
dartiis. Xaalkaasi waa wacdiruuxii rumayn Eebbe iyo Maalintii dambeysay (Qiyaamaha). 
Ruuxii Eebbe ka dhawrsadana wuxuu u furi faraj. 

3. Wuxuuna ka irsaaqi meel aanu ka fileyniyn. Ruuxii Eebbe talo saartana waa ku filan 
yahay. Eebbana amarkiisu waa fuli, (waxna kama fakado = baxsado/badbaado). Wax walbana 
Eebbe wuxuu u yeelay waqti sugan (oo go'an). 



Is-furiddu waa xaal diinta Islaamku aanay jeclayn, maxaayeelay waxaa ku dumi guri iyo qoys. Hase 
yeeshee, markay lagama maarmaan noqoto waa bannaan tahay. Waase in aan lagu xad gudbin 
haweeyneyda la furi. Waqti fiicanna la furaa, gurigana aan laga saarin intay ciddada ku jirto; waxaaba 
laga yaabaa inay isku noqdaane. 

Waana in wanaag lagu wada noolaado, ama wanaag loo kala tago. Eebbana ha laga yaabo, taladana ha 
loo dhiibto illeyn wax walba Isagaa awoodee si uu faraj innoogu furo. 

Rasuulkuna (naxariis iyo nabadgelyo Eebbe korkiisa ha yeelee) wuxuu yidhi: "Ruuxii badiya dembi- 
dhaaf warsi wuxuu uga yeelaa Eebbe murugo walba faraj, cidhiidhi walbana ka bixid. Wuxuuna ka 
arsaaqaa meel aanu ka fileyn". Waxaa wariyey Imaam Axmed. 

Adh-Dhalaaq (1-3). 

4. Haweenkiinna caadada ka quustay (caado-goys) haddaad shakidaan ciddadoodu waa 
saddex (3) bilood. Kuwa aan caado lahaynna waa sidaas oo kale (saddexbilood). Haweenka 
uurka leh ciddadoodu waa inay umulaan (dhalaan). Ruuxii Eebbe ka dhawrsadana wuxuu u 
fududeyn amarkusa. 

5. Kaasi waa amarkii Eebbe uu idiin soo dejiyey. Ruuxii Eebbe ka dhawrsadana xumaantiisa 
ayuu asturaa, ajirkiisana wuu weyneeyaa. 

6. Dejiya haweenkaas (ciddada ku jira) meelaha aad deggan tihiin ee aad heli kartaan. Hana 
dhibina si aad u cidhiidhidaan. Hadday uur leeyihiinna nafaqeeya (masruufa) intay ka 
umulaan (ka dhalaan). Hadday ilmaha nuujiyaanna siiya ujuuro (masruuf iwm). Wanaagna is 
fara. Haddii la isku qabto nuujintana mid kale (hooyo kale) ayaa nuujin. 

7. Ha ka nafaqeeyo (masruufo) midka awood xoolo leh awooddiisa. Kan wax yarna (xoolo 
yar) ha ka nafaqeeyo waxa Eebbe siiyey (ee uu karo). Eebbana kuma mashaqeeyo naf wax 
aanu siinin. Eebbana wuxuu yeeli cidhiidhi dabadiis fudeyd (faraj). 

Diintu waxay u timid inay dadka u caddayso arrimahooda. 

Sidaas daraadeed, aayadahani waxay ka warrami ciddada haweenka la furo. Taas oo ah in 
haweeneyda aan caado lahayn ay saddax (3) bilood tirsan. Tan uurka lehina markay umusho. 
Xaalkaasna waa arrin Eebbe soo dejiyey. 

Tan kale, waa in hooyo loo yeelaa intay ciddada ku jirto, lana masmufo. Ruux walibana awooddiisa 
uu ka masruufo, illeyn Eebbe dadka kuma kallifo (mashaqeeyo) wax aanay awoodin e. 

Ciddii Ilaahay ka yaabta, kuna xidhnaanta, Eebbe faraj ayuu u furi, xaalkiisana wuu fududeyn. 
Waxaanna soo sheegnay in 'cidhiidhi kasta Eebbe ka yeelo faraj' sida Imaam Axmed wariyey. 
Adh-Dhalaaq (4-7). 

8. Maxay badantahay magaalo caasiday amarka Eebbe iyo rusushiisa (rasuulladiisa). 

Markaas Eebbe xisaabay, xisaab daran, caddibaad adagna caddibay. 

9. Oo dhadhamisay cidhibtii xaalkaa xumaantiisa. Cidhibteediinakudambeyseykhasaare. 

10. Eebbe wuxuu u darbay kuwaas caddibaad daran, ee Eebbe ka dhawrsada kuwa caqliga 
lehoow, rumeeyeyowna. Ilaahay wuxuu idiin soo dejiyey Quraane. 

11. Rasuulna wuu idiin soo diray, kaas oo idiin akhriya Aayaadka Eebbe ee cad cad. Si uu 
kuwa Muu'miniinta ah, camal wanaagsanna falay, ugabixiyo mugdiga, nuurkana ugubixiyo. 
Ruuxii Eebbe rumeeya, camal wanaagsanna fala wuxuu (Eebbe) gelin jannooyin ay 
dureerayso (qulqulayaan) dhexdeeda webiyaaL Wayna ku waari weligood. Eebbe waa 
wanaajiyey kuwaas risqigooda (arsaaqaddooda). 

12. Eebbe waa Kan abuuray toddobo (7) samo, dhulkana kala mid dhigay. Amarka Eebbena 
wuxuu ku soo degaa dhexdooda, si aad u ogaataan in Eebbe wax walba karo, wax walbana 
koobay. 

Kibir iyo isla weynaan, madax adayg iyo xaqa oo laga soo horjeesto waxay cidhibtiisu noqotaa halaag 
iyo caddibaad daran, sida ay la kulmeen gaaladii sidaas falay ee horreeyey. Hase yeeshee, dadka xaqa 
rumeeyey ee caqliga lehi waa inay aad ugu waano qaataan kuwaas. Eebbana ka dhawrsadaan, illeyn 



waa Ka Quraanka u soo dejiyey, Rasuulna u soo direy, mugdigana ka saaray, nuurna u bixiyee. Si 
markaas wanaag iyo janno loogu abaal mariyo. Maxaa yeelay Eebbe waa Kan awoodda leh, wax 
walbana abuuray, wax walbana cilmigiisu koobay. 

"Ruuxii dulmiya taako dhul ah, waxaa madaxa loo geliyaa toddobada (7) dhul". Waa Saxiix. 
Adh-Dhalaaq (8-12). 

064 : Suurat At-Taghaabun 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Waxaa Eebbe nasaha (weyneeya) waxa samaawaatka (cirka) iyo dhulkaku sugan. Awood 
iyo mahadbana Eebbaa iska leh, wax walbana Isagaa kara. 

2. Eebbe waa Kan idin abuuray; qaarkiinna gaalo ayuu noqday, qaarkiinna Muu'miniin. 
Eebbana waxaad camal falaysan waa arkaa. 

3. Samaawaatka (cirka) iyo dhulkaba wuxuu Eebbe u abuuray si xaq ah. Wuuna idin sawiray 
Eebbe, dadoow, suuraddiinana wuu wanaajiyey. Isagaana loo noqon (Aakhiro). 

4. Wuxuu og yahay waxa samaawaatka (cirka) iyo dhulka ku sugan. Wuxuuna og yahay 
waxaad qarinaysaan iyo waxaad muujinaysaan. Eebbana waa og yahay waxa laabta (qalbiga) 
kujira. 

Eebbe waxaa u khushuuca una hogaansama awooddiisa waxa ku sugan cirka iyo dhulka sida Aayado 
badani sheegeen. Isagaana mahad iyo qudradba (awood iyo tamar) iska leh. Bani Aadamkana Isagaa 
abuuray, jidkana tusay; samaan iyo xumaanba. 

Abuurka Eebbana ciyaar ma aha ee waa xigmad (murti) iyo imtixaan. Waxa dadku camal falana 
(Eebbe) waa og yahay dhamaantiis. 

Sidaas daraadeed, waa in niyadda iyo qalbigaba la daahiriyo, Eebbana la weyneeyo illeyn Isagaa 
awood leh, loona noqone. 

At-Taghaabun (1-4). 

5. Mivuuna idin soo gaadhin warkii kuwii gaaloobay ee horreeyey. Waxay dhadhamiyeen 
xumaantii camalkoodii. Waxaana u sugnaaday caddibaad daran. 

6. Arrintaas waxaa ugu wacan in rasuullo u la yimaaddeen xujooyin. Balse ay yidhaahdeen 
(gaaladii): "Ma dad baa na hanuunin?" Kaddiban ay gaaloobeenoo jeedsadeen, iskana 
deeqtooneysiiyeen (weynaysiiyeen) Eebbe. Eebbana waa Midka hodanka ah, lana mahadiyo. 

7. Waxay sheegeenkuwii gaaloobay 'inaan la soo bixineyniri (la soo nooleyndoonin si loo 
xisaabiyo Aakhiro). Waxaad tidhaahdaa: "Sidaas ma aha. Eebbe wuxuu ku dhaartay in la idin 
soo bixin, la idiinkana warrami waxaad camal fasheen. Taasina waa u fududdahay Eebbe". 

8. Ee rumeeya Eebbe iyo Rasuulkiisa iyo nuurka Eebbe soo dejiyey (Quraanka). Eebbana 
waxaad camal falaysaan waa og yahay. 

9. Maalinta Qiyaamaha ee Ilaahay idin soo kulmin, waa maalin kado (kadeed, dhibaato iyo 
jirrab badan). Ruuxiise Ilaah rumeeya, camal wanaagsanna fala, Eebbe xumaantiisa 
(dembigiisa) wuu asturi Wuxuuna gelin jannooyin ay dhex dureeraan (qulqulayaan) 
webiyaal, waykuna waaraan weligood. Taasina waa liibaan weyn. 

10. Kuwa gaaloobayse, beeniyeyna Aayaadka Eebbe waa kuwo ahlu naar ah. Waxayna ku 
waari (naar) dhexdeeda; meel loo ahaadana iyadaa u xun. 

Warkii Ummaddii hore waxaa looga dan leeyahay in lagu waano qaato, lagana leexdo jidkoodii 
xumaa ee xaq-diidka iyo madax adaygga ahaa. Lana rumeeyo Quraanka nuurka Eebbe ah iyo xaqa oo 
dhan, siEebbe maalinta Qiyaame ee kulminta naxariis iyo jannooyin inoo siiyo. Loona gaadho liibaan 
Eebbe, lagana nabad galo naar daran oo loo darbay xaq-diideyaasha. 

Muqaatilna wuxuu yidhi: "Ma jiro khasaare ka weyn in kuwaasina Jannada galaan, kuwaasna lala 
aado Naarta". 

At-Taghaabun (5-10). 



11. Wixii musiibo ah (dhib ah) oo dhaca waa idanka (amarka iyo awoodda) Eebbe. Ruuxiise 
Eebbe rumeeya waxaa hanuuni (oo xasili) qalbigiisa. Eebbana wax walba waa og yahay. 

12. Eebbe addeeca (ka amar qaata), Rasuulkiisana addeeca. Haddaadse jeedsataan (xaqa 
diiddaan), waxaa Rasuulka saaran uun inuu sicad wax u gaadhsiiyo. 

13. Eebbe mooyee Ilaahkale rna jiro. Isaga uun ha talo saarteen Muu'miniintu. 

14. Kuwa xaqa rumeeyoow, haweenkiinna iyo carruurtiinna waxaa ka mid ahkuwo col idiin 
ah, ee ka digtoonaada. Haddaadse iska cafidaan, saamaxdaanna, Eebbe waa Dembi-dhaafe, 
Naxariiste ah. 

15. Xoolihiinnu iyo carruurtiinnu waa uun fidno (ibtilo). Eebbe agtiisa ayaase ajar weyn (ku 
sugan yahay). 

Wax waliba idanka Ilaah ayuu ku dhacaa. Ruuxiise Eebbe rumeeya waxaa hanuuni oo toosi xasilina 
qalbigiisa. 

Sidaas daraadeed, waa in Eebbe iyo Rasuulkiisa Muxamad ah (naxariis iyo nabadgelyo Eebbe 
korkiisa ha yeelee) la addeeco. Waana in Eebbe lagu xidhnaado, lana talo saarto. Wax kasta oo xaqa 
kaa leexin ama kaa shuqlinna (mashquulin) laga digtoonaado, maxaayeelay Eebbaa wax loo 
dhowaado ah. 

Rasuulkuna (naxariis iyo nabadgelyo Eebbe korkiisa ha yeelee) wuxuu yidhi: "Ilmuhu waa midhaha 
qalbiga. Wayna ku fulayeeyaan, kuna bakhayliyaan, kuna walbahaariyaan". 

At-Taghaabun (11-15). 

16. Eebbe ka dhawrsada intaad kartaan. Maqla oo addeecana (weyneeya). Waxna baxsada. 
Ruuxii laga dhawro bakhaylnimada naftiisa waa liibaanay. 

17. Haddaad Eebbe amaah fiican amaahsataan (wax sadaqeysataan), Eebbe waa idhn laban- 
laabi. dembigiinana wuu dhaafi. Eebbana waa kan la Mahadiyo ee Dusha san. 

18. Waxa rnaqan iyo waxa joogaba Eebbe waa og yahay, waana Adkaade, Fal-San. 

Diinta Islaamku ma aha wax lagu dhaqrni waayi oo adag, ee waa fududdahay. Eebbana dadka wuxuu 
ka rabaa intay karaan uun inay ka yaabaan. 

Waana in xaqa la isku maqlaa, layskuna addeecaa. Waxna la baxsadaa, bakhaylnimada iyo xoolo 
jaceylka daranna laga fogaadaa; si Eebbaha wax walba ogi innoogu abaal mariyo wanaag iyo khayr. 
Waxaa sugnaaday: "Haddaan wax idin faro la yimaadda waxaad kartaan. Haddaan (wax) idinka 
reebana ka reebtoonaada". Waa Saxiix. 

At- Taghaabun (16-18). 

063 : Suurat Al-Munaafiquun 

Magaca Eebbe yaankubilaabaynaa ee Naxariis guud iyo Naxariis gaar ahba naxarhsta. 

1. Markay kuu yimaaddaan (Nebiyow) munaafiqhntu waxay odhan, "Waxaan marag ka 
nahay in aad tahay Rasuul Eebbe". Ilaahayna waa og yahay in aad tahay rasuulkiisii. Eebbana 
wuxuu marag ka yahay inay munaafiqiintu beenaaleyaal yihiin (xagga niyadda). 

2. Dhaartooda (beenta ah) ayey ka dhigteen gaashaan. Dadkana waxay ka iileen jidkii Eebbe. 
Waxay samaynna aad buu u xun yahay. 

3. Sidaas waxaa ugu wacan inay (xagga muuqa) rumeeyeen, haddana (hoosta) ka gaaloobeen. 
Quluubtoodana waa la daabacay (la daboolay), wax xaq ahna rna kasayaan (ma garanayaan). 

4. Haddaad aragto munaafiqiinta waad la yaabi jidhkooda iyo nruuqooda. Hadday hadlaanna 
waad dhegeysan hadalkooda, waxaadse mooddaa dogobyo la tihtihiyey. Qayladii 
yeedhabana way ka cabsadaan. Waa col kuwaasi. Eebbena ha lacnado (nacdalo) ee xaggee 
loo duufsan. 

Suuraddani waxay ka sheekayn munaafiqiinta iyo xumaantooda. Maxaa yeelay xagga muuqaalka 
waxay sheegan inay xaqa rumeeyeen, xagga hoosna waxay Islaamka u la joogaan colnimo iyo 
xumaan. 



Kuwaasi waa ahlu naar ee yaanay kugu khaldin bidhaanta iyo afka macaan ee suntu ka hoosayso. 
Al-Munaafiquun (1-4). 

5. Marka lagu yidhaahdo munaafiqiinta, 'Kaalaya Rasuulku ha idiin dembi-dhaaf weydiiye 
Eebbe e' waxay ruxaan madaxa (diidmo darteed). Waxaad aragtaa iyagoo jeedsan oo is kibrin 
(kibraaya). 

6. Waa isku mid haddaad u dembi-dhaaf weydiisid (Nebiyow) iyo haddii kale. Marnaba 
Eebbe u dembi-dhaafi maayo, maxaa yeelay Eebbe ma hanuuniyo dad faasiqiin ah (falal xun 
sameeyeyaal). 

7. Waa kuwa odhan (munaafiqiintu), "Ha quudinnina kuwa Rasuulka la jooga intay ka kala 
tagaan". Eebbaa iska leh khasnadaha samaawaatka (samooyinka) iyo dhulka. Hase yeeshee, 
munaafiqiintu ma fahansana. 

8. Munaafiqiintu waa kuwa odhan, "Haddaan Madiina u noqonno, waa inkuwa tabarta 
(tamarta) lihi ka bixiyaan magaalada kuwa dullaysan". Tabar iyo sharaf Eebbaa iska leh iyo 
Rasuulkiisa iyo Muu'miniinta. Hase yeeshee, munaafiqiintu ma oga. 

9. Kuwa xaqa rumeeyoow, yaanay idinka shuqlinin (mashquulin) xoolihiinnu iyo 
caixuurtiinnu xuska Eebbe (daacaddiisa). Ciddii sidaas fashaana waa mid khasaartay. 

10. Bixiyana wax ka mid ah waxa Eebbe idinku arsuqay geerida horteeda (inta aad 
nooshihiin). Oo markaas uu yidhaahdo (ruuxii aan waxbaxsan), "Eebboow maad muddo 
dhow dib ii dhigtid oo aan (wax) sadaqaysto. Kuwa suubanna aanka mid noqdee". 

11. Naf malaggeedii galayna Eebbe dib uma dhigo. Uaahayna waa og yahay waxaad camal 
falaysaan. 

Isla weynidu waa xun tahay. Mana aha in ruux caqli (garaad) lihi diido in wanaagga loogu yeedho. 
Hase yeeshee, arrinta Ilaahay baa maamula, risqigana isagaa bixiya, ee ma aha sida ay munaafiqiintu 
moodeen. 

Tan kale, waa in aan xoolaha iyo carruurtu sabab u noqonnin Eebbe ka fogaansho, illeyn waa 
khasaare sidaasiye. 

Waana in wax la baxsadaa geeri ka hor si dadka suubban (wanaagsan) looga mid noqdo. Oo aan 
hadhowna loo calaacalin, illeyn naf malaggeedii (wedkeedii) galay Eebbe ma sugo e (uma kaadiyo). 
Ibnu Cabbaas wuxuu yidhi: "Ruuxii leh xoola gaadhsiiya Xajka Beydka Eebbe ama seko ku waajibto 
ee aan falin. wuxuu warsan (ka codsan) Eebbe markuu dhiman in loo celiyo Adduunkii". 
Al-Munaafiquun (5-11). 

062 : Suurat Al-Jumucah 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Waxaa Eebbe nasihi (weyneyn) waxa samooyinka iyo dhulka ku sugan. Ilaahay waa 
Xaakin, Xumaan-ka-daahirane ah, Adkaade, Falsame ah. 

2. Eebbe waa Kan u soo bixiyey kuwa aan wax aqoon Rasuul ka mid ah oo ku akhriya 
korkooda Aayaadkiisa, (Quraankana) bara iyo Sunnada (Nebiga). Waxayna horey u ahaayeen 
kuwo baadicad ku sugan. 

3. (Waxaa kale oo Eebbe Nebiga u diray) kuwo kale oo aan weli la kulmin kuwaas. Eebbena 
waa Adkaade, Falsame ah. 

4. Arrintaasina (Islaamka iyo Nebiga la soo diray) waa deeq Ilaah, wuxuuna siin ruuxuu 
doono. Eebbana waa Deeq iyo Fadli weyne. 

Waxaa Ilaahay u khushuuca waxa uu ku abuuray cirka iyo dhulka, illeyn Isagaa awood lehe. Waana 
Kan addoomadiisa wanaagga u falay ee u soo diray Rasuul bani Aadan ah, si uu u hanuuniyo waxna u 
baro; kuwa jooga iyo kuwa iman doonaba. 

Xaalkaasina waa xaal weyn oo kheyr ah cidduu (Ilaahay) doono ayuuna siiyaa, illeyn waa Deeq 
badane e. 

Al-Jumucah (1^4). 



5. Kuwii la faray inay Kitaabka Tawreed (ilaaliyaan) kuna camal falaan (waa Yuhuudda), 
haddana aan ku camal falin, waxay la mid yihiin dameer xambaarsan kutub badan. Waxaana 
xun masalka (tusaalaha) kuwaas beeniyey Aayadaha Eebbe. Ilaahayna ma hanuuniyo kuwo 
daallimiin ah. 

6. Waxaad tidhaahdaa (Nebiyoow): "Kuwa Yuhuudda ahoow, haddaad sheegateen inaad 
tihiin awliyo Eebbe dadka kale ka sokow, geeri jeclaada. Haddaad run sheegaysaan". 

7. Geerina ma jeciaanayaan weligood. Waxay hor marsadeen (oo gef ah) dartiis. Eebbana 
waa og yahay kuwa daallimiinta ah. 

8. Waxaad ku tidhaahdaa: "Geerida aad ka cararaysaan way idin la kulmi. Markaasaa la idiin 
celin Ilaah og waxa maqan iyo wax joogaba. Markaasuu idinka warrami (idinka jaasin/abaal 
marin) waxaad camal falayseen. 

Waa in Quraanka lagu camal falaa, lana raacaa si aan loola mid noqonnin Yuhuuddii dayacday 
Kitaabkii Tawreed, markaas Eebbe ku maslay (tusaaleeyey) dameer kutub lagu raray. 

Jeclaanshaha Ilaahayna wuxuu ku xidhan yahay sida loo caabbudo iyo sida loo falo wuxuu ku faray, 
ee ma aha sheegasho inuu ku jecel yahay sida Yuhuuddu fasho. 

Sidaas daraadeed, waa in Eebbe si dhab ah loo caabbudaa, illeyn Isagaa loo noqon e. 

Al-Jumucah (5-8). 

9. Kuwa xaqa rumeeyoow, marka laysugu yeedho salaadda maalinta Jimcaha ah, aada 
xusidda Eebbe. Wax gadashadana (ganacsi) ka taga. Sidaas ayaa idiin kheyr roon, haddaad 
tihiin kuwo wax og. 

10. Markase salaadda la dhammeeyo, dhulka kukala faafa, dalbana (doona) kheyrka Eebbe. 
Ilaahayna xusa inbadan waxaad u dhow dihiin inaad liibaantaan e. 

11. Markay arkaan tijaaro (ganacsi) ama ciyaar (wax lagu shuqloomo) way aadaan. Waxayna 
kaa tagaan nebiyow adigoo taagan (khudbad akhriyi). Waxaad tidhaahdaa: 'Waxa Eebbe 
agtiisa ah ayaa ka kheyr badan ciyaar iyo ganacsiba." Iiaahay waa kan ugu kheyr badan inta 
(cid) wax arsaaqda. 

Salaaddu waa tiirka labaad ee diinta Tslaamka. Dadaalkeeduna waa waajib culus; ama tan Jumcada ha 
ahaato ruux ay ku waajibtay ama tan kale ee caadiga ah ha noqotee. Waana in aan laga shuqloomin 
mar hadduu waqtigeedu (soo) galo, iyadoo ay waajib tahay in shaqada iyo kasabka xalaasha ah lagu 
dadaalo. 

Aayadda kow iyo tobnaadna waxay ku soo degtay mar nebigu (naxariis iyo nabadge lyo korkiisa 
Eebbe ha yeelee) uu khudbad Jimce akhriyaayey oo safar badeeco wadaa soo galay (magaalada) 
Madiina. Markaas dad Asxaabtii ka mid ahi aadeen. 

Sida Eebbe sheegay kheyrka agtiisa ah ayaa ka wanaagsan ciyaar iyo ganacsiba. 

Rasuulkuna (naxariis iyo nabadgelyo Eebbe korkiisa ha yeelee) wuxuu yidhi: "Ruuxii hadla maalinta 
Jimcaha isagoo iimaamku khudbadda akhriyi, wuxuu la mid yahay dameer kutub xambaarsan. Ruuxii 
ku yidhaahda aamusna (salaadda) Jimce uma jirto". Waxaa weriyey Imaam Axmad. 

Al-Jumucah (9-11). 

061 : Suurat As-Saff 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Waxaa Ilaahay nasaha (weyneeya) waxa cirka iyo dhulka ku sugan. Eebbana waa 
Adkaade, Fal-San. 

2. Dadka xaqa rumeeyayoow, maxaad u sheegaysaan wax aydaan falaynin? 

3. Waxaa cadho weyn Eebbe agtiisa ku ah inaad sheegtaan wax aydaan falaynin. 

4. Eebbe wuxuujecel yahay kuwa ku dagaallama jidkiisa (jihaadka), iyagoo safahoo aad 
mooddo dhismo la isku dhejiyey (midnimadooda). 



Samaawaatka (samooyinka) iyo dhulkaba waxa ku sugan Ilaaheen baa abuuray. Isagayna ka amar 
qaataan, wayna u khushuucaan, maxaa yeelay Isagaa awood leh. 

Kuwa Muu'miniinta ahina waa inay wax dhab ah qabtaan oo kheyr ah, ee aanay sheeganin wax aanay 
falin, maxaa yeelay taas Eebbe ma jecla. 

Waana in jidka xaqa ah lagu jihaado si isku duubni ah, si gargaarka Eebbe iyo nasrigiisa (guul) loo 
helo. 

Rasuulkuna (naxariis iyo nabadgelyo Eebbe korkiisa ha yeelee) wuxuu yidhi: "Calaamadda 
munaafiqu waa Saddex: Hadduu ballamo (ballan-qaado) wuu baajiyaa. Hadduu sheekeeyana wuu 
been sheegaa. Haddii la aamminana wuu khiyaameeyaa". Waa saxiix. 

As-Sajf (1-4). 

5. Xusuusta markii (nebi) Muuse ku yidhidadkiisii: 'Maxaad ii dhibaysaan idinka oo og 
inaanrasuul Eebbe idiin ahay?" Markay xaqii ka iisheen (leexdeen) ayaa Eebbana sii iilay 
qalbigooda. Ilaahayna ma hanuuniyo kuwa faasiqiinta ah. 

6. Xusuusta markii (nebi) Ciise Ibnu Maryama ku yidhi (reer) Banii Israa'iil: "Waxaan ahay 
rasuul Eebbe idiin soo diray oo rumayn Kitaabkii Tawraad ee horreeyey. Kuna bishaareyn 
rasuul gadaashayda iman oo magaciisuna yahay Axmed". Markuu xujo cad ula yimidna 
waxay yidhaahdeen, "Kani waa sixir cad". 

Muslimiintu waxay mmeyn nebiyadii iyo rusushii Eebbe khalqiga u soo diray oo dhan, iyaga oo aan 
kala qaadaynin siday u mmeeyeen Kutubta Eebbe ee saxa ah. 

Waxayna aayadahani ina tusayaan in xaqu mid keliya yahay. Hase yeeshee, gaaladu ay kala 
qaybiyaan si ay qaar u beeniyaan. 

Waxaa kale oo ku cad aayadahan in nebi Ciise ku bishaareeyey soo bixitaanka nebi Maxamed 
(naxariis iyo nabadgelyo korkiisa Eebbe ha yeelee). Taasina waxay xujo ku tahay gaalada Nebiga 
beenin. 

As-Sajf (5-6). 

7. Yaa ka dulmi badan ruux ku been abuurtay Ilaahay isagoo loogu yeedhi Islaamka? Eebbe 
ma hanuuniyo dadka daallimiinta ah. 

8. Waxay doonayaan (gaaladu) inay nuurka (xaqa) Eebbe ku bakhtiiyaan afkooda. Eebbena 
wuu taam yeeli (dhammeystiri) nuurkiisa, haba naceen gaaladuye. 

9. Eebbe waa Kan diray rasuulkiisa isagoo hanuun wada iyo diin xaq ah si uu (Eebbe) 
diimaha oo dhan uga sare mariyo, haba naceen mushrikiintuye (gaaladu). 

Xaqa oo la diidaa waa dulmi iyo gardarro. Mana aha in ruuxii xaqa loogu yeedhaa uu ka abaal daro oo 
diiddo oo beenin kala soo horjeesto. 

Hase ahaatee, wuxuu Eebbe ballan qaaday in xaqu sare maro, gaar ahaan, hanuunkii uu dunida u soo 
saaray Isagoo u soo dhiibay rasuulkiisii Maxamed ahaa (naxariis iyo nabadgelyo Eebbe korkiisa ha 
yeelee). 

Ruuxa caqliga lehna waxaa ku waajib ah in marka xaqa iyo wanaag loogu yeedho uu raaco oo aqbalo. 
As-Saff (7-9). 

10. Kuwa xaqa rumeeyoow ma idin tusaa ganacsi idinka koriya cadaab daran? 

11. Waxaad rumaynaysaan Ilaahay iyo Rasuulkiisa. Waxaadna ku dagaalamaysaanjidkiisa 
xaqa ah, idinkoo xoolihiinna iyo naftiinna u huri. Sidaas ayaana idiin kheyr roon, haddaad 
tihiin kuwo wax og. 

12. Markaas Eebbe dembigiinna ayuu dhaafi. Wuxuuna idin gelin jannooyin ay dhex socdaan 
webiyaal iyo guryo wanaagsanoo ku dhexyaalla jannada Cadnin (negaanshaha). Taasina waa 
liibaan weyn. 

13. Arrin kale oo aad jeceshihiinna (wuu idiin siin) waa gargaarka Eebbe iyo fatxi (guul) 
dhow. Kuwa xaqa rumeeyeyna ubishaaree. 



14. Dadka xaqa rumeeyoow, noqda gargaareyaasha Eebbe sidiikuwii nebiCiise Ibnu 
Maryama saaxiibbadiis ahaa (Xawaariyintii) ee uuku yidhi: "Yaa Eebbe iila gargaara?" 
Markaas ay yidhaahdeen, "Annagaa ah gargaareyaashii Eebbe". Kaddib ay xaqa rumaysay 
koox (reer) Banii Israa'iil ka mid ah, kooxina ay ka gaaloowday. Eebbena ayiday (xoojiyey) 
kuwii xaqa rumeeyey (kana adkaadeen cadawgoodii), oo iyagu ka muuqdeen (ka tabyeen) 
dhulkii. 

Aayadahani waxay caddeyn in ganacsiga ugu kheyr badan ee dembiga lagu dhaafo, jannana lagu 
galaa uu yahay Eebbe iyo Rasuulkiisa oo la rumeeyo. Iyo jidkiisa oo lagu dagaallamo, xoolo iyo 
nafba, si loo daafaco xaqa. Loona helo nasri iyo guul, lana noqdo sidii Xawaariyiintii (saaxiibbadii) 
nebi Ciise. Dhulkana loo hadho, isaga oo kheyr lagu maamuli. 

As-Saff (10-14). 

060 : Suurat Al-Mumtaxinah 

Magaca Eebbe yaankubilaabaynaa ee Naxariis guud iyo Naxariis gaar ahba naxarnsta. 

1. Kuwa xaqa rumeeyoow, ha ka dhigannina colka Eebbe iyo colknnna (gaalada) sokeeye aad 
jacayl u gudbinaysaan, iyagoo ka gaaloobay xaqa idnn yimid. Oo haddana bixiya (qaxiya) 
Rasuulka iyo Muuminiinta inaad Eebbe rumeeyseen darteed, jidka Ilaahayna aad ku 
dagaabanteenraalli ahaanshaha Eebbe idinka oo raba. Kuwaas oo aad u qarisaan jacayl. 
Ilaahayna waa og yahay waxaad qarinaysaan iyo waxaad muujinaysaanba. Ruuxii sidaas 
yeelaana jidka xaqa ah wuu ka dhumay (gaaloobay). 

2. Hadday idin helaan (gaaladu) waxay idiin noqoncol gacmaha iyo carrabkana xumaanbay 
idiinku taagi. Waxayna jecel yihiin in aad gaaloowdaan. 

3. Qaraabada iyo carruurtu waxba idiin ma taraan Maalinta Qiyaame. Waana la idin kala 
kaxayn. Uaahayna waa arkaa waxaad camal falaysaan. 

Colka Eebbe iyo colkaaga inaad saaxiib ka dhigataa ma habboona. Gaaladuna waxay Muslimiinta 
kula colloobeen waa diinta Islaamka ah keliya. RuuxiiMuslim sheegan oo gaalo cadow ah jacaylu 
qariyaana waa ruux dhumay (lumay) oo leexday. Gaaladuna sokeeyennimo ma leh ee waa in sidaas 
lala socdaa. 

Aayaduhuna waxay soo degeen mar nebigu (naxariis iyo nabadgelyo Eebbe korkiisa ha yeelee) uu u 
darbaday in Maka la soo furo, markaas nin gaadhsiiyey reer Makaad arrintaas. 

Al-Mumtaxinah (1-3). 

4. Kuwa xaqa rumeeyey waa inay ku daydaan nebi Ibraahim (nabadgelyo korkiisa ha ahaato 
e) iyo kuwii la jiray. Waa kuwii iska beri yeelay gaaladii qoomkoodii ahayd (ay isla 
noolaayeen) iyo waxay caabbudayeen ee Eebbe ka soo hadhay. Oo ay colnimo u muujiyeen 
ilaa ay Eebbe keliya ka rumeeyaan. Laakiin nebi Ibraahim wuxuu u dembi dhaaf weydiiyey 
aabbihiis, isagoon waxba u hanankarin (intaan laga reebin arrintaas). Eebbe ayeynnu talo 
saaran. Isagaan u toobbad keeneynaa, Isagaana loo noqon (Aakhiro). 

5. Eebbow ha nagu fidneyninkuwa gaaloobay, noona dembi dhaaf illeyn waxaad tahay 
Adkaade (Casiis), Fal-San. 

6. Ha ku daydo dadkaas, dayasho wanaagsan ruuxii dooni Ilaahay Maalinta Aakhiro. Ciddiise 
ka jeesata xaqa, Eebbe waa ka kaaftoon yahay, waana ammaanan yahay. 

Ruuxa fiican ee sharafta leh ee Eebbe ka yaaba, wax wanaagsanna sameeya, xumaantana ka fogaada 
waa in lagu daydo sida kan xunba looga fogaado. Eebbana waa in lagu xidhnaado, loona toobbad 
keeno, Isagaa loo noqone. Gaaladana waa in aan la jeclaanin, lagana digtoonaadaa. 

Al-Mumtaximah (4-6). 



7. Wuxuu Eebbe u dhow yahay inuu yeelo jacayl Muu'miniinta iyo kuwa ay la colloobeen ee 
gaalada Qureysheed ah dhexdooda, maxaa yeelay Eebbe wax walba waa karaa, waana 
Dembi-dhaaf badane, Naxariis badane ah. 

8. Eebbe kama reebayo kuwa xaqa rumeeyey inay u samo iyo caddaalad falaan kuwa aan 
diinta kula dagaallamin, guryahoodana ka bixinnin (qaxinnin), maxaa yeelay Eebbe waa jecel 
yahay kuwa caaddiliinta ah (garsoor). 

9. Eebbe wuxuu ka reebi kuwa xaqa rumeeyey inay ka sokeeye yeeshaan oo xidhiidhiyaan 
kuwa diinta kula dagaallamay ee (Mushmiinta) guryahoodii ka bixiyey (qaxiyey), gacanna ku 
siiyey in guryaha laga bixiyo. Dadkiikuwaas sokeeye ka dhigtaa waa kuwo daallimiin ah. 

Eebbeheen Isagaa awood leh, cidduu doonana wuu hanuuniyaa. 

Waxaana dhacday in dad gaaladii Qureysheed ka mid ahi islaameen, wanaag iyo walaalnimana dhex 
martay Muslimiintii kale. 

Waase in aan gaal kula dagaallamay wanaag loo sameymin. 

Kuwase aan col Muslimiinta la noqonin, gaaladana aan gacan ku siinnin dhibka Muslimiinta, ma 
reebbana in wanaag loo falo. 

Taasina waxay ina tuseysaa in aan kala garanno colkeenna iyo saaxiibkeenna. 

Xigmad waxaa ku sugnaaday: "Ka aad jeclaan tartiib u jeclow, in aad nacdaa laga yaabaa e. Ka aad 
necbaanna tartiib u nac, inaad jeclaataa laga yaabaa maalin e". 

Al-Mumtaxinah (7-9). 

10. Kuwa xaqa rumeeyoow hadday idhn yimaaddaan haween Muu'miniin ah oo gaalada ka 
soo hijrooday (ka soo tegey) imtixaana (inay ka dhab tahay iyo in kale). Eebbaa og 
iimaankooda. Haddaad ogaataan inay xaqa (dhabnimo) u rumeeyeen, waa in aydaan gaaiada 
u celinin, maxaa yeelay xalaal isuma aha. Meherkiina ha u celiyeen gaalada. In aad 
isguursataanna waxbakuma jiro, haddaad meher siinaysaan. Haweenka gaalooba nikaax 
(guur xalaal ah) isuguma kiin xidhna ee ha haysanina. Weydhsta waxaad meher ubixiseen. 
Gaaladuna ha weydiisato waxay meher ubixiyeen. Xaaladdaasina waa xukunka Eebbe uu 
dhexdhnna xukumay. Ilaahayna waa og yahay (waxa la camal falo), waana Falsame. 

11. Hadday utagaankuwa haweenkiinna ka mid ahi gaalada (gaaloobaan), markaas ka dib la 
qaniimaysto, hala siiyo kuwii haweenkoodu tageen waxay ku masruufeen oo kale. Iiaaha aad 
rumaysan tihiinna ka dhawrsada. 

Gaaladu waa in aanay Muslimiinta awood ku yeelanin. Sidaas daraadeed, hadday soo islaamto 
haweenay ninkeedu gaal yahay looma celiyo, maxaa yeelay xalaal isuma aha. 

Waase in la imtixaamo si runta loo ogaado. Markaas ka dib hadday nin Muslim ah guursato dhibi 
kuma jirto, iyadoo la isu celin wixii kharash ahaa. 

Taasina waxay ku tuseysaa inay waajib tahay dhawritaanka sharafta Islaamka iyo ruuxa Muslimka ah. 
Waxaa kale oo ay imia tuseysaa caddaaladda Islaamka xataa mucaamilada (la dhaqan) gaalada. 
Al-Mumtaxinah (10-11). 

12. Nebiyoow hadday kuu yimaaddaan haween xaqa rumeeyey si ay kuugula ballantamaan 
inay Eebbe keliya caabbudaan, waxna xadin, sinaysanna, carruurtoodana dilin, been abuurna 
aanay la imaan, wax wanaag ah oo la farayna aanay nebiga ku caasiyin; la ballantan una 
dembidhaaf weydii, Eebbe waa Dembi-dhaafe, Naxariiste ahe. 

13. Kuwa xaqa rumeeyoow, ha ka sokeeye dhiganina kuwa Eebbe u cadhooday oo Aakhirana 
ka quustay (waa gaalo oo dhan e) sida gaaladu uga quusatay kuwii dhintay. 

Ruuxii xaqa rumeeyey oo la ballantama madaxda Muslimka ah, kuna ballan qaadi inuu xumaanta ka 
dheeraado, wanaagna la yimaaddo waa in lala ballantamaa. Sida Eebbaba faray nebiga (naxariis iyo 
nabadgelyo Eebbe korkiisa ha yeelee) inuu haweenka Muslimka ah ka oggolaado ballan-qaadka. 

Tan kale, waa in gaalo Eebbe u cadhooday oo Aakhiro iyo maalinta abaal marinta ka quustay aan laga 



dhigannin sokeeye iyo qaraabo, illeyn waxaa lugu walaaloobaa caqiidada (mabda'a) Islaamka e. 
Al-Mumtaxinah (12-13). 

059 : Suurat Al-Xashr 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Waxaa Eebbe nasaha (sharfa) waxa cirka iyo dhulka ku dhex nooL Waana Xoog badane, 
Fal-San. 

2. Eebbe waa Kanka bixiyey kuwii gaaloobay ee ehlu Kitaabka ahaa (Yuhuud) guryahoodii 
kulmintii hore, idinkoon u malaynin inay bixi, iyana waxay u maleeyeen in guryahoodu wax 
ka celin. Markaasaa Eebbe uga yimid meel aanay fileyn. Qalbigoodana wuxuuku tuuray 
cabsi. Guryahooda waxaykukharribeen (ku halleeyeen) gacmahooda iyo gacmahakuwa 
rumeeyey, ee dadka caqliga lehi ha (ku) waano qaato. 

3. Haddii aan Eebbe xukumin inay baxaan waxaa lagu caddibi lahaa Adduunka. Aak hirona 
waxaa u sugnaaday cadaab naareed. 

4. Maxaa yeelay Uaahay iyo Rasuulkiisa ayey khilaafeen. Ruuxii Eebbe khilaafana 
ciqaabtiisu waa daran tahay. 

5. Wixii aad goysaan oo geed ah (ee cadowga) ama aad daysaan iyadoo ku taagan salkeeda, 
waa idanka (awoodda iyo amarka) Eebbe iyo inuu dulleeyo faasiqiinta. 

Yuhuuddii magaalada Madiina joogtay ayaa nebiga (naxariis iyo nabadgelyo korkiisa Eebbe ha 
yeelee) khiyaantay (khiyaameysay). 

Hase ahaatee, waxaa u dambeeyey dulli iyo ciqaab illeyn Ilaahay iyo Rasuuikiisa ayey la colloobeene, 
sida caadada Yuhuudduba tahay had iyo jeer. 

Waana in lagu waano qaato xaalkaas. Jidka toosanna la qaadaa. 

Al-Xashr (1-5). 

6. Wixii xoolo ah ee Ilaahay nebiga (NINKHA) uga soo celiyo gaalada isagoon fardo iyo awr 
lagu dagaallamin, waxaa amarkiisa leh nebiga (NINKHA). Eebbana cidduu doono ayuu ku 
diraa Rasuulkiisa. Wax walbana waa karaa. 

7. Wixii xoolo ah ee Ilaahay ku soo celiyo Rasuulkiisa ee uga yimaadda degmooyinka 
Yuhuudda; waxaa lehllaahay, Rasuulka, qaraabada, agoonta, masaakiinta iyo musaafrriinta 
(socdaalka) si aanay u noqon wax ku wareegeysta kuwa hodanka ah dhexdooda. Wuxuu 
Rasuulku dadka siiyo ama faro waa inay qaataan, wuxuu ka reebana waa inay ka reebmaan. 
Eebbana waa in laga dhawrsado, maxaa yeelay ciqaabtiisu waa daran tahay. 

8. Waxaa xoolahaas waxku lehkuwa saboolka ahee ka soo hijrooday guryahoodii iyo 
xoolohoodii dar Eebbe iyo gargaarka Ilaahay iyo Rasuulkiisa. Waana kuwa ku run sheegay 
iimaankooda. 

Xoolaha gaalada si dagaal la'aan ah uga yimaadda waxaa loo yaqaan feey, waxaana lagu bixin jidadka 
kheyrka ah ee aayaddu tilmaantay. 

Dadka xaqa rumeeyeyna waxaa ku waajib ah inay maqlaan hadalka Rasuulka (Muxamed) ah 
(naxariisiyo nabadgelyoba Eebbe korkiisa ha yeelee). Waana in ciqaabta Eebbe laga dhawrsadaa. 
Al-Xashr (6-8). 

9. Kuwii Madiina degganaa ee Xaqa rumeeyey waxay jecel yihiin dadka u soo hijroon (u soo 
qixi). Wax necbaansho ahna laabta uma gehyaan dadkaas waxay siin. Waxayna naftooda ka 
hor mariyaan (ay uga doori) dadkaas inkastaba iyagu gaajo ha haysee. Ruuxii laga dhawro 
bakhaylnimada naftiisa, waa mid liibaanay. 

10. Kuwa iman asxaabta nebiga (NINKHA) ka dib waxay Eebbe weydiisan inuu u dembi 
dhaafo iyaga iyo walaalahooda iimaanka uga hormaray, oo aanu qalbigoodana xiqdi 
(colaad/naceyb) yeelin kuwa rumeeyey. Eebbena waa Naxariis badane. 



Ansaartii nebiga (naxariis iyo nabadgelyo korkiisa Eebbe ha yeelee) waxay ahaayeen duul la yaab leh. 
Siday u jeclaayeen una taakuleeyeen Muslimiintii soo hijrootay ee Maka ka soo qaxay Eebbe dartiis. 
Iyagana naftooda uga doori (door bidi) jireen (Eebbe ha ka raalli noqdee). 

Kuwa xaqa rumeeyey ee dib ka iman waa inay jeclaadaan Muslimiinta ka horreysay, uguna 
duceeyaan dembi dhaaf iyo kheyr illeen dadaal badan bay Tslaamka u sameeyeene. 

Nebigu (naxariis iyo nabadgelyo Eebbe korkiisa ha yeelee) wuxuu yidhi: "Dulmi iska jira, waa 
mugdiga Qiyaame. Bakhaylnimana iska jira, iyadaa halaagtay kuwii idinka horeeyey e". Waxaa 
wariyey Muslim. 

Al-Xashr (9-10). 

11. Ma og tahay in kuwii munaafiqiinta ahaa ay ku odhan kuwii gaaloobay ee Yuhuudda 
ahaa, "Haddii la idin bixiyo (qaxiyo) waan idin la jiraynaa, cid aan idiin maqlaynaana ma 
jirto weligeed. Haddii la idinla dagaallamona waan idiin gargaareynaa. Ilaahayna waa og 
yahay inay beenaaleyaal yihiin. 

12. Haddii la bixiyo Yuhuudda lama baxaayaan, haddii lala dagaallamona uma gargaarayaan. 
Hadday isku dayaan inay u gargaaraanna way carari, loomana gargaarayo. 

13. Muu'miniinta ayey uga cabsi badan yihiin Yuhuuddullaahay, maxaa yeelay waa dad aan 
wax-garad ahayn. 

14. Kuwa xaqa rumeeyeyna lama dagaallami karaan (dhufaysyo iyo gidaarro dhexdood 
mooyee). Dhibka dhexdooda ahna waa daran yahay. Quluubtooduna waa kala tagsan tahay, 
maxaayeelay waa dad aan wax kasayn (garanayn). 

Munaafiq had iyo jeer wuxuu la joogaa dhibka Muslimiinta. Munaafiqiintii Madiina joogayna waxay 
gacan siin jireen Yuhuudda oo ay ka dhigan jireen sokeeye. Labada qolobana (munaafiqiin iyo 
Yuhuud gaalo ah) waxay ahaayeen, yihiinna had iyo jeer colka diinta Islaamka. Waana laga adkaan 
haddii dad toosan oo xaqa rumeeyey la helo, maxaa yeelay waa wax-ma-garad. 

Al-Xashr (11-14). 

15. Waxay la mid yihiin gaaladii dhowaa ee ka horreeyey ee dhadhamiyey cidhibtii 
camalkooda, cadaab daranina u sugnaaday. 

16. Waxay la mid yihiin shaydaan, waa ka dadka 'gaaloow' (gaal noqo) ku yidhaahda. 

Markay gaaloobaanna ku yidhaahda, 'Beribaankaa ahay' (waxba isuguma keen jiraan) oo 
sheegta inuu Ilaahay ka yaabi! 

17. Markaasay labadoodaba cidhibtoodu nogon naar ay ku waaraan. Daallimiintana sidaas 
ayaa lagu abaal mariyaa. 

18. Kuwa xaqa rumeeyey waa inay Eebbe ka dhawrsadaan. Naf wahbana waa inay eegtaa 
waxay u hor marsatay berri(Qiyaamaha). Eebbena ha laga yaabo, illeyn wax walba waa og 
yahaye. 

Kibir iyo isla-weyni wax ma tarto. Meeye kuwii is kibriyey ee beeniyey nebiyadii ka horreeysay nebi 
Muxamed (naxariis iyo nabadgelyo korkiisa Eebbe ha yeelee)? Gaaladuna wax bay dhumiyaan 
(habaabiyaan) sida shaydaanka. Cidii wax dhumisa (gaaleysa) iyo midda la dhumiyaba (gaaleeyey) 
waxay cidhibtoodu nogon khasaare iyo naar. 

Al-Xashr (15-18). 

19. Kuwa xaqa rumeeyey waa in aanay noqon sidii kuwii Eebbe hilmaamay, isna markaas uu 
hilmaansiiyey naftooda. Waana kuwo faasiqiin ah (xaqa ka leexday). 

20. Ma eka (sinna) ehlu naarka iyo ehlu jannuhu. Ehlu jannuhu waa kuwa liibaanay. 

21. Haddii Quraankan uu Eebbe buur ku dejiyo (kula hadlo), waxaad arki lahayd buurtii oo 
khushuucsanoo (dil)dillaacicabsi Eebbe darteed. Sidaas ayaa Eebbe mataallo (tusaaleyaal) 
ugu sheegaa dadka, inay frkiraan darteed. 



22. Eebbe mooyee Ilaahkale ma jiro. Waxa maqan iyo waxa joogaba waa og yahay. Waana 
KanNaxariis guud iyo Naxariis gaar ahba naxariista. 

23. Iiaahay isaga mooyee Eebbe kale ma jiro. Waa Xaakim Daahir ah, Nabadgeliye, 
Rumeeye, Wax walbana Ilaaliye. Xoog iyo weynaanlsagaa leh. Waanaka nasahan yahay 
waxay cibaadada ia wadaajinayaan. 

24. Eebbe waa Kan wax abuura ee ahaysiiya, sawirana. Magacyo fiicanna wuu leeyahay. 
Waxaana Eebbe u tasbiixsada (weyneeya) waxa cirka iyo dhulka ku sugan. Waana Adkaade, 
Fal-Same ah. 

Ruuxa xaqa rumeeyey waa inuu had iyo jeer Eebbe xusaa, kuna xidhnaadaa, si aan Eebbe naftiisa u 
hilmaansiin. Jidka fiicanna waa inuu qaadaa illeyn janno iyo naari ma sinna e. Quraankan sharafta 
lehna waa inuu rumeeyaa, kuna dhaqmaa. Ilaaha awoodda leh, ee isaga mooyee Uaah kale aanu 
jirinna, waa inuu caabbudaa oo rumeeyaa. 

Al-Xashr (19-24). 

058 : Suurat Al-Mujaadalah 

Magaca Eebbe yaankubilaabaynaa ee Naxariis guud iyo Naxariis gaar ahba naxariista. 

1. Eebbe wuxuu maqlay haweeneydii hadalkeeda nebiga (NINKHA) kula doodaysay xaalkii 
ninkeeda, oo Eebbe u sheeganaysay (dhibaatadeeda). Eebbana wuu maqlayey dooddooda, 
maxaayeelay Uaahay waa Ka wax walba Maqla, ee Arka. 

2. Kuwa haweenkooda kala mid dhiga hooyadood oo kale, haweenkoodu ma aha hooyadood. 
Hooyo waa midda wax dhashay. Kuwaasina waxay ku hadiayaan hadal xun iyo been. 
Iiaahayna waa Saamaxbadane, Dhaafid badane. 

3. Kuwa haweenkooda kala mid dhigi hooyadood, haddana ku noqon (haweenkii), waxaa ku 
waajib ah qoor xoraynteed inta aanay istaaban. Arrintaasi waa waano, Ilaahayna waxa dadku 
camal fah waa og yahay. 

4. Ruuxii aan helin qoor uu xoreeyo, wuxuu soomi laba (2) bilood oo is raacsan inta aanay 
istaaban. Ciddiise aankarin soonka, wuxuuquudin lixdan (60) miskiin. Arrintu waa sidaas, si 
aad Eebbe u rumaysaan iyo Rasuulkiisa. Taasina waa xuduuddii Ilaahay. Gaalose waxaa u 
sugnaaday cadaab kulul. 

Aayadahani waxay ku soo degeen haweenay la odhan jiray Khawlo iyo ninkeedii Aws Binu Saamit 
oo ku yidhi: 'Waxaad igala mid tahay hooyaday oo kale ". 

Markaasay nebiga (naxariis iyo nabadgelyo korkiisa Eebbe ha yeelee) u timid iyadoo sheegan, 'inay 
carruur badan leedahay, ay doonaysana in ninkeedii lagu celiyo'. Sidaasna ay nebiga (NINKHA) 
hadalka isku celceliyeen. 

Ilaahay waa maqlaa, waana ajiibaa (aqbalaa) ducada qofka dhibban sida haweenaydaas Quraanku ku 
soo degay. 

Dhaartaas la soo sheegay waa mid jaahiliintii ku dhaaran jireen, Muslimiintana way kareebban tahay, 
waxaana ka waajibi kafaara gud (kafaaro gef, iska bixin). 

Caa'isha waxay tidhi: "Mahad Eebbaa iska leh, wax walbana maqla. Waxaa timid haweeneydaas 
doodaysay anigoo guriga dhinac ka mid ah jooga. Markaasaa Eebbe soo dejiyey aayadda". Waxaa 
weriyey Bukhaari. 

Al-Mujaadalah (1-4). 

5. Kuwa Eebbe iyo Rasuulkiisa khilaafayaa waxay mudan yihiin halaag, sidii loo halaagay 
kuwiika horreeyey. Eebbana wuxuu soo dejiyey Aayado cad cad, gaalana waxaa u 
sugnaaday cadaab wax ihaaneeya. 

6. Maalinbuuna ihaanayn Ilaahay oo uu soo bixin dhammaantood, ugana warrami waxay 
camal faleen. Eebbana waakoobay, iyana waa hilmaameen. Ilahayna waxkastawuu 
daaiacan (arkaa). 



7. Ma og tahay in Ilaahay og yahay cirka iyo dhulka waxa ku jira. Saddexdii faqiba Ilaahay 
baa afreeya (ku afar ah), shantana Ilaahay baa lixeeya; waxa ka yar iyo waxa ka badanba 
Ilaaahaybaa la jooga meeshay ahaadaanba. Wuxuuna uga warrami waxay camal faleen 
Maalinta Qiyaame. Ilaahayna wax walba waa og yahay. 

8. Miyaanad ogeynkuwa laga reebay faqa xun, oo haddana ku noqon waxa laga reebay. Kuna 
faqi dembi iyo cadownimo iyo caasinnimada Rasuulka (NINKHA). Markay nebiga 
(NINKHA) u yimaaddaanna ku salaamaya waxaan Eebbe ku salaamin oo hoos u dhihi, 'Maa 
Eebbe nagu cadaabo waxaan ku hadlaynno?’ Waxaa ku filan Jahannamo oo ay gelayaan, 
waana guri xun. 

9. Kuwa rumeeyayoow, markaad faqaysaan ha ku faqina dembi, colnimo iyo caasinnimada 
Rasuulka ee ku faqa wanaag iyo dhawrsani. Eebbana ka yaaba, isagaa la isu soo kulmine. 

10. Faqa xuni shaydaan buu ka yimaaddaa si uu u walbahaar geliyo kuwa xaqa rumeeyay; 
waxbase kama dhibo idanllaahay mooyee. Ilaahay uun ha talo saarteenkuwa xaqa 
rumeeyey. 

Eebbe iyo Rasuulkiisa ciddii la colloowda halaag baa u dambeyn iyo cadaab daran, maxaayeelay 
Eebbe wax walba waa og yahay. 

Waana in wanaag lagu faqo ee aan xumaan iyo colnimo lagu faqin, maxaa yeelay ruux kasta 
Eebbeheen waa la joogaa, waana daalacan. 'Isagaana loo noqon'. Cid kastana wuxuu ka abaal marin 
waxay kasbatay. 

Nebiguna (naxariis iyo nabadgelyo Eebbe korkiisa ha yeelee) wuxuu yidhi: "Hadday idin salaamaan 
Ehelu Kitaabku (gaaladu), dhaha 'Korkiinna ha ahaato'". Waa saxiix. 

Al-Mujaadalah (5-10). 

11. Kuwa xaqa rumeeyayoow haddii la idin yidhaahdo, "Isu waasiciya fadhiga"; isu 
waasiciya Ilaahay, wanaagga ha idiin waasiciyee. Marka la idin yidhaahdo, "Jihaadka iyo 
kheyrka u degdegana"; u degdega Ilaahay wuu kor yeelayaa kuwa xaqa rumeeya. Kuwa 
cilmiga lehna darajooyin ayuu kor yeelayaa. Eebbana waxa la camal fali waa og yahay. 

12. Kuwa xaqa rumeeyayoow markaad nebiga (NINKHA) qaabilaysan, hor mariya sadaqo. 
Sidaas ayaa idiinkheyr badan, idiinna nadiifsan. Haddaydaan helaynin, Eebbe waa Dembi- 
dhaaf badane, Naxariis badan. 

13. Ma waxaad ka cabsateen inaad hor marsataan sadaqooyin markaad nebiga (NINKHA) la 
kulmaysaan? Haddaydaan sidaas falin Eebbe waa idin ka toobbad aqbalay ee salaadda ooga, 
sekadana bixiya. Ilaahaay iyo Rasuulkiisana addeeca. Eebbana waa og yahay waxaad camal 
falaysaan. 

Dadka xaqa rumeeyey waa in ay Ilaahay iyo nebigiisaba (naxariis iyo nabadgelyo korkiisa Eebbe ha 
yeelee) ay maqlaan. Dhexdoodana isu naxariistaan, jihaadka iyo kheyrkana u degdegaan. 
Waxbarashada, salaadda, sekada iyo sadaqaddana ay ku dadaalaan si uu Eebbe abaal-gud fiican u 
siiyo. 

Al-Mujaadalah (11 -13). 

14. Ma og tahaykuwiika sokeeye dhigtay (yeeshay) kuwa Eebbe ucadhooday? Kuwaasi idin 
ka mid ma aha, iyagana ka mid ma aha (waa munaafiqiinta). Waxayna ku dhaaranbeen, 
iyagoo og. 

15. Eebbe wuxuu u darbay kuwaas cadaab daran, maxaa yeelay wax xun bay falayeen. 

16. Dhaartoodiibay gaashaanka dhigteen, dadkana xaqii bay ka leexiyeen. Waxayna mudan 
yihiin cadaab wax ihaaneeya. 

17. Xoolahooda iyo carruurtoodu wax ugama taraan Eebbe xaggiisa. Waana kuwo ehelu naar 
ah, wayna ku waari. 



18. Maalinta Eebbe soo bixiyo dhammaantood, way u dhaaran Eebbe siday idinka idiinku 
dhaartaan, iyagoo u malayn inay wax (xujo ah) haystaan. Waase kuwo beenaaleyaalah. 

19. Waxaa ka qaalib noqday (duufsaday) shaydaan oo hilmaansiiyey xusidda Eebbe. Kuwaasi 
waa xisbiga shaydaanka. Xisbiga shaydaankuna waa kuwa khasaaray. 

Munaafiqiintu waa colka kuwa xaqa rumeeyey. Waxayna had iyo jeer xidhiidh la yeeshaan gaalada 
kale; iyaga oo aan labada qolo midna ka tirsanayn! Kuwaasna Eebbe wuxuu ugu gooddiyey ciqaab 
daran. Waana beenaaleyaal, xisbiga shaydaanka ka mid ah, naar iyo khasaarena way la kulmi 
doonaan. 

Al-Mujaadalah (14-19). 

20. Kuwa Ilaahay iyo Rasuulkiisa khilaafayaa waxay ka mid noqonkuwa dullooba. 

21. Eebbe wuxuu xugmiyey (xukumay) inuu adkaado isaga iyo Rasuulkiisu, maxaa yeelay 
waa Xoog badane, Adkaade ah. 

22. Ma helaysid dad Ilaahay rumeeyey iyo Maalintii dambeysay, oo haddana jecel ruux 
Ilaahay iyo Rasuulkiisa khilaafaya; haba ahaadeen aabbayowgood, carruurtooda, 
walaalahood ama qaraabadooda. Kuwaas (aan jeclaanin gaalada) waa kuwo qalbigooda 
iimaanka lagu dhigay, Eebbena ku xoojiyey gargaarkiisa. Wuxuuna gelin jannooyin webiyaal 
dhex socdaan, ay kuna waari. Kuwaas Ilaahay baa ka raalli noqday, iyana way ka raalli 
noqdeen. Waana Xisbiga Iiaahay. Xisbiga Uaahayna waa kuwa liibaanay. 

Eebbe wuxuu ballan qaaday in dadka xaqa ku taagani adkaadaan markay wixii Eebbe faray yeelaan, 
xaq-diideyaashuna ay dulloobaan. 

Jaceylka iyo walaalnimaduna waa inay ahaato xaqa dartiis ee aanay noqonin sukeeynnimo 
(sokeeyenimo) qaraabo. Kuwa ku walaalooba Eebbe dartiina waa xisbiga Uaahay ee ay liibaani u 
dambeyn. 

Rasuulkuna (Naxariis iyo nabadgelyo Eebbe korkiisa ha yeelee) wuxuu yidhi: "Eebboow ha ugu 
yeelin faajir iyo faasiq gacan iyo nicmo agtayda". 

Al-Mujaadalah (20-22). 

_ *** _ 


Aakhiro iyo Adduunkaba, Uaahay ha ka abaal-mariyo dhammaan dadkii hawshan gacan ka geystay, 
waalidiintoodii iyo ciddiika faa'iideysataba. Aammiin. 

Insha Allaah, jisaskalena waan soo diyaarin doonaa - Uaa soddonka jus oo idil - ee Ilaahay waqti iyo kheyraad ha ii 
sii kordhiyo. Aammiin. 

Wndi talo, tusaale ama fikrad ah ee mashmucan ku saabsan, fadlan, u soo dir: eng-s-jama@hotmail.com 
Fadlan, sii gudbisidadka afka Soomaaliga ku hadla oo idili uga faa'iideystaan! 


Mahadsanid. 



